30 leerders beseer toe trok omslaanDie meeste van die kinders is kritiek beseer. (Foto: Verskaf) Altesame 30 leerders is Donderdagoggend beseer toe die vragmotor wat hulle skool toe sou neem, omgeslaan het. Die vragmotorbestuurder het na bewering die spoedgrens oorskry en ŉ ongeluk veroorsaak wat die meeste van die leerders in ŉ kritieke toestand gelaat het. Mavhungu Lerule-Ramakhanya, LUR vir vervoer en gemeenskapsveiligheid in Limpopo, sê die leerders was om 07:00 in die Mutale-omgewing op pad skool toe, toe die bestuurder beheer oor die voertuig verloor het. Die vragmotor se bak, waarin die meeste van die kinders gesit het, was nie bedek nie en gevolglik is 20 van die leerders in ŉ kritieke toestand ná die ongeluk. Die ander tien leerders het met ernstige beserings daarvan afgekom. Dit is nie bekend hoe oud die leerders is nie. Nooddienste is ontbied en al die leerders is na die Donald Fraser-hospitaal geneem. “Dit is betreurenswaardig dat ons só vroeg in die dag van so ŉ ongeluk te hore gekom het, maar ons is dankbaar dat daar geen sterftes aangeteken is nie,” sê Lerule-Ramakhanya. Sy het bestuurders met ongeregistreerde voertuie gewaarsku dat owerhede op hul spoor is, aangesien hul wetteloosheid talle leerders se lewe in gevaar stel. “Ek wil beklemtoon dat alle motoriste wat leerders vervoer die nodige registrasieprosesse by die departement van vervoer moet deurgaan. Ons het reeds operasies van stapel gestuur om ongeregistreerde voertuie van die pad te verwyder.” Wetstoepassing sal nou in spesifieke gebiede in die provinsie verskerp word om die veiligheid van leerders wat staatmaak op openbare of gereëlde vervoer, te verseker. Sy het bygevoeg dat ouers ŉ verantwoordelikheid het om te let op die soort voertuie waarmee hul kinders vervoer word, sodat hulle veilig hul bestemming bereik.